arnastofnun/IGC-2024 huggingface dataset:
Ásta Kristín Árnadóttir

Ásta Kristín Árnadóttir (3. júlí 1883 – 4. febrúar 1955) sem jafnan var kölluð Ásta málari var húsamálari og fyrsta íslenska konan til taka próf í iðngrein. Hún fæddist í Narfakoti í Njarðvíkum en fluttist á miðjum aldri til Vesturheims og var þar búsett til dauðadags.

Gylfi Gröndal skrásetti endurminningar Ástu málara eftir frumdrögum hennar sjálfrar og öðrum heimildum og kom það rit út árið 1975.

Æska.

Ásta fæddist að Narfakoti í Ytri-Njarðvíkum í Gullbringusýslu. Hún var dóttir Sigríðar Magnúsdóttur og Árna Pálssonar barnakennara.

Nám og störf.

Ásta hóf nám í málaraiðn sem lærlingur hjá Nikolaj Sófusi Berthelsen og Jóni Reykdal í Reykjavík árið 1903. Hún hélt til Kaupmannahafnar og kláraði sveinspróf í málaraiðn árið 1907 fyrst kvenna í Danmörku og hlaut bronsverðlaun og heiðursskjal fyrir góða frammistöðu. Hún fékk vinnu hjá Nielsen, Schröder &amp; Nansen, sem voru konunglegir hirðmálarar. Ásta fékk einnig tilsögn hjá prófessor Overgaard sem hafði m.a. kennt Einari Jónssyni myndhöggvara og Ásgrími Jónssyni listmálara. Hún kláraði meistarapróf í málaraiðn í Hamborg árið 1910. Eftir það vann Ásta fyrir sér sem málarameistari í Danmörku, á Íslandi og síðast í Bandaríkjunum. Hún stofnaði fyrirtæki í Reykjavík árið 1912 og tók til sín lærlinga. Þar á meðal voru þrjár konur: Katrín Fjeldsted, Anna Havsteen og Margrét Kristgeirsdóttir.

Ásta sagði sjálf frá því í viðtali við "Eimreiðina" árið 1911 að hún hafði fyrst hugsað sér að vera sjómaður: „Fyrst datt mér í hug að verða sjómaður. Mínir aflgóðu útlimir og ágæta sjón hefði sjálfsagt gert mig hæfa til þess. En af tilviljun kyntist ég málaraiðninni og fékk meiri og meiri löngun til að verða málari. Og svo réðst ég í málaranám hjá Berthelsen málara í Reykjavík 1. marz 1903, þó allir hæddu mig og göbbuðu fyrir vikið“.

Útskriftarfögnuður.

Eftir að Ásta kláraði meistarapróf í málaraiðn hélt hún aftur til Íslands og var efnt til veislu í Iðnó henni til heiðurs. Voru þar saman komnar 50-60 konur. Erindi héldu Laufey Vilhjálmsdóttir frá Rauðará, Guðrún Björnsdóttir bæjarfulltrúi, Guðrún Jónasson, Theodóra Thoroddsen og Bríet Bjarnhéðinsdóttir. Gunnþórunn Halldórsdóttir flutti kvæði til Ástu frá veislugestum.

Félagsstörf.

Árið 1913 gekk Ásta í Kvenréttindafélag Íslands og var seinna sama ár kosin ritari félagsins.

Einkalíf.

Ásta flutti til Washington-fylkis í Bandaríkjunum árið 1920 og bjó þar til dauðadags. Hún giftist Svisslendingnum Jakob Thöni á gamlársdag árið 1920 og eignuðust þau eina dóttur og einn son. Jakob lést í bílslysi árið 1923. Árið 1925 giftist Ásta seinni eiginmanni sínum, Jóhanni Norman úr Skagafirði, og eignuðust þau tvö börn saman. Fyrir átti Jóhann sjö börn svo alls voru börnin 11 á milli þeirra. Þau bjuggu í Point Roberts í Washington-fylki. Árið 1934 brann hús þeirra hjóna með öllum innanstokksmunum en þau byggðu húsið aftur.
Búrfell í Svarfaðardal

Búrfell í Svarfaðardal er gömul bújörð í Urðasókn og stendur undir þverbröttum hlíðum Búrfellshyrnu. Bærinn er í um 16 km fjarlægð frá Dalvík og stendur sunnan Svarfaðardalsár milli bæjanna Mela og Hæringsstaða. Í Búrfelli er stórt kúabú.

Utan og ofan við Búrfell er Búrfellsdalur, lítill afdalur, og í botni hans er Búrfellsjökull, sem er þekktur meðal jöklafræðinga því hann er svokallaður hlaupjökull og hleypur fram á nokkurra áratuga fresti.
Torres del Paine-þjóðgarðurinn

Torres del Paine-þjóðgarðurinn (spænska: "Parque Nacional Torres del Paine") er þjóðgarður í Patagóníu í suður-Síle. Hann er staðsettur 112 kílómetra norður af borginni Puerto Natales og var stofnaður árið 1959. Stærð hans um 2400 ferkílómetrar. Paine þýðir blár á máli Tehuelche-frumbyggja svæðisins. Paine-fjallgarðurinn er miðdepill þjóðgarðsins með graníttindana Torres del Paine (Paine-turnar) sem eru eitt mest áberandi kennileiti þjóðgarðsins (2884 metrar). Suður Patagóniu-jökull þekur stórt svæði í þjóðgarðinum og koma skriðjöklar niður úr honum á láglendi. Jöklarnir hafa myndað fjölmörg stöðuvötn. Í vestri á þjóðgarðurinn landamæri að Bernardo O'Higgins-þjóðgarðinum og í norðri að Los Glaciares-þjóðgarðinum í Argentínu. Göngufólk má ekki fara af göngustígunum þjóðgarðsins.

Dýra- og plöntulíf.

Fjallaljón og refir eru meðal rándýra. Gúanakka ("guanaco"), dýr skylt lamadýri, og huemul, suður-andeskt hjartardýr eru meðal grasbíta svæðisins. Andes-Kondór er stærstur ránfugla. Nandúi, fugl skyldur strútum, er meðal stærri fugla. Snælenja og hvítlenja er meðal trjátegunda.
DDT skordýraeitur (hljómsveit)

DDT skordýraeitur er íslensk pönkhljómsveit frá Neskaupstað. Nafn hljómsveitarinnar vísar til DDT.

Saga.

Hljómsveitin var stofnuð haustið 2015 í Neskaupstað. Hún er afsprengi annarrar hljómsveitar sem hét Doddi og draumaprinsarnir sem var skipuð starfsfólki Verkmenntaskóla Austurlands. Hljómsveitina DDT skordýraeitur stofnuðu framhaldsskólakennararnir Arnar Guðmundsson söngur og gítar, Ágúst Ingi Ágústsson trommur, Pjetur St. Arason gítar og söngur og Þorvarður Sigurbjörnsson bassi og söngur. Sveitin spilar pönkskotið rokk sem oft á tíðum er í þyngri kantinum. Meðlimir sveitarinnar stofnuðu svo félag í kringum sveitina sem hefur það markmið að standa fyrir hátíðum og ýmsum uppákomum. Þetta félag heitir DDT pönkviðburðir og var stofnað í október 2018. Vorið 2020 sagði svo Ágúst Ingi Ágústsson skilið við hljómsveitina en til liðs við hljómsveitina gekk þá trymbillinn Hjálmar Joensen sem hafði áður trommað í hljómsveitinni Winson Will Rocktheworld.

Fyrstu skref DDT skordýraeiturs.

Fyrstu vikurnar æfði sveitin í kjallara sem ber heitið Blúskjallarinn. En svo færðust æfingar og tónleikahald í Valsmýri 5.

Útgáfur og lagasmíð.

DDT skordýraeitur hefur sent frá sér eina EP plötu, Aleppo sem kom út í 29. desember 2017, rafræn útgáfa kom út á Spotify 22. desember sama ár. Á þeirri plötu voru 5 lög, Tinder, Götubarn, Klæddu þig úr gervi, Bless Aleppo og Svarta ekkjan. Platan var tekin upp í Stúdió Mána í nóvember sama ár og var upptökustjóri Guðjón Birgir Jóhannsson. Platan var gefin út í 50 eintökum.

Árið 2019 kom út fyrsta breiðskífa sveitarinnar. Sú plata var tekin upp á haustmánuðum 2019 í Stúdíó Síló á Stöðvarfirði og upptökustjóri var Vincent Wood frá Írlandi. Platan innihélt 16 lög, 15 þeirra frumsamin og ein ábreiða af lagi Bubba Morthens, Leyndarmál frægðarinnar. Fjögur af þessum lögum höfðu þó komið út áður á EP plötu sveitarinnar tveimur árum áður. Platan var gefin út í 300 eintökum. Einnig voru gefin út 5 eintök af plötunni á vínylformi í svörtu albúmi.
Hringaþinur

Hringaþinur (Abies veitchii; シラビソ or シラベ shirabiso eða shirabe), er þintegund ættuð frá Japan (eyjunum Honshū og Shikoku). Hann vex í rökum jarðvegi í svölum og rökum fjallaskógum í 1500–2800 metra hæð yfir sjó. Hann er mjög skuggþolinn meðan hann er ungur, en er ekki langlífur.

Hringaþinur er hraðvaxta tré sem verður að 25 til 30 metra hár. Krónan er mjókeilulaga með láréttum greinum og hærðum árssprotum. Hárin er stutt og brún. Barrið er nálarlaga og flatt 1 til 3 sm langt og 2mm langt. Það er gljándi dökkgrænt að ofan og með tvær áberandi bláhvítar loftaugarákir að neðan, og endarnir eru sýldir. Barrið er þétt og vísar fram með greinunum. Könglarnir eru purpurabrúnir, sívalir, 4 til 7 sm langir og mjókka upp lítillega. Könglarnir eru uppréttir og eru með lítið eitt útstæð og aftursveigð hreisturblöðkur. Börkurinn er sléttur og ljósgrár, og er með kvoðublöðrur eins og er dæmigert fyrir marga þini.

Það eru tvö afbrigði:

Viðurinn er sterkur og fjaðrandi, og er notaður í byggingariðnað, kassa, mataráhöld og snældur. Hringaþinur er vinsælt prýðistré og stundum ræktaður sem jólatré.
Sverðfiskur

Sverðfiskur (Xiphias gladius) er fremur sérstakur fiskur, auðþekktur á langri trjónu sem gengur fram úr haus hans. Trjóna þessi er efri skolturinn sem teygist svona langt fram.

Sverðfiskur er annars afar rennilegur og langvaxinn fiskur. Hann getur orðið mjög stór eða allt að 450 kg á þyngd og rúmir 4 metrar á lengd. Lengsti fiskur sem veiðst hefur mældist 4,9 metrar.
Rauðþinur

Rauðþinur, Abies magnifica, er þintegund frá vesturhluta Norður Ameríku, úr fjöllum suðvestur Oregon og Kaliforníu í Bandaríkjunum. Þetta er tegund frá hátt yfir sjávarmáli, yfirleitt í 1400 til 2700 metra hæð, en nær sjaldan upp að trjálínu. Nafnið Rauðþinur kemur vegna litar barkarins á gömlum trjám.

Þetta tré var uppgötvað af William Lobb í leiðangri hans til Kaliforníu (1849 – 1853), en David Douglas hafði yfirsést það.

Lýsing.

"Abies magnifica" er stórt sígrænt tré, oft að 40 til 60 metra hæð og 2 metrar að þvermáli, sjaldan 76.5 metra hátt og 3 metrar í þvermál, með granna keilulaga krónu. Börkurinn á ungum trjám er sléttur, grár, og með kvoðublöðrum, og verður rauðgulur, grófur og sprunginn á gömlum trjám. Barrið er nálarlaga, 2 til 3.5 sm langt, blágrænt að ofan og að neðan með áberandi loftaugarákum, og með hvössum oddi. Það er í spíral eftir sprotanum, en undið lítillega (s-lögun) til að vera uppsveigt ofan við sprotann..

Könglarnir eru uppréttir, 9 til 21 sm langir, gulgrænir (stöku sinnum purpuralitir), og verða brúnir og sundrast við þroska til að sosa vængjuð fræin að hausti.

Afbrigði.

Það eru tvö, hugsanlega þrjú afbrigði:

Skyldleiki.

Rauðþinur er náskyldur eðalþin ("Abies procera"), sem tekur við af honum lengra norður í Fossafjöllum. Þeir eru best greindir í sundur á barrinu; Eðalþinur er með gróp eftir miðstrengnum ofan á; rauðþinur hefur þetta ekki. Rauðþinur hefur einnig tilhneigingu að vera með gisnara barr, með sprotann vel sýnilegan, þar sem sprotinn er að mestu falinn undir barrinu á eðalþini. Könglar rauðþins eru yfirleitt með styttri stoðblöðkur, nema hjá "Abies magnifica" var. "shastensis"; þetta afbrigði er talið af sumum grasafræðingum vera blendingur milli tegundanna.

Nytjar.

Viðurinn er notaður í byggingariðnaði og pappírsframleiðslu. Hann er einnig vinsæll sem jólatré.
Chris Isaak

Chris Isaak (fæddur Christopher Joseph Isaak 26. júní 1956 í Stockton í Kaliforníu í Bandaríkjunum) er bandarískur indie-rokk, popp, og rokk söngvari, lagahöfundur, og leikari. Tónlist hans má lýsa sem blöndu af kántrí, blús, rokk og róli, pop og brimrokki.
Abies recurvata

Abies recurvata er sígrænt tré í þallarætt.

Hann finnst eingöngu í Kína. "Abies recurvata" er sérstök þintegund sem þekkist yfirleitt á því að nálarnar á toppsprota ("leaders") eru að mestmegnis aftursveigðar. Hann kemur fyrir í þurrari og kaldari svæðum norðurhluta mið-Kína í Sichuan og Gansu héruðum í 2300 til 3600 metra hæð yfir sjávarmáli, yfirleitt á vindbörðum klettum eða í djúpum árdölum. Stundum kemur hann fyrir í þurrum, lágum runnum á skjóllausum fjallshlíðum. Hann vex yfirleitt með barrtrjáategundum eins og "Juniperus convallium", "Juniperus formosana" var. "mairei", "Juniperus squamata" var. "fargesii", "Juniperus tibetica", "Picea asperata", og "Picea wilsonii". "Abies recurvata" er smátt til meðalstórt tré, jafnvel að 40 metrum, yfirleitt með keilulaga krónu, og stofnþvermál að 0.8 metrum. Það er með frekar sléttan, gráan eða ryðbrúnan börk, sem fyrst flagnar af í þunnum skífum, verður svo grábrúnn og flagnar í þykkum plötum. Sprotarnir eru gráhvítir eða ljósgulir með 1.2 til 2.5 sm löngum barrnálum sem liggja lárétt á skuggagreinum, standa geislalægt út á kröftugum greinum; oft gildar og aftursveigðar, grænar til gráleitat að ofan og þéttsetnar með loftaugarásum, með tvemur grágrænum loftaugarákum að neðan. "Abies recurvata" er með 4 til 8 sm löngum egglaga eða sívalt-egglaga, grá- til purpura-bláum könglum; hreisturblöðkurnar eru nokkuð styttri en köngulskeljarnar, stundum með lítið eitt útstæðum endum á lokuðum könglunum.
Stórþinur

Stórþinur (Abies grandis) er þintegund ættuð frá "Pacific Northwest" og norður Kaliforníu Norður Ameríku, frá sjávarmáli upp í 1800 metra hæð. Hann er mikilvægur hluti vistsvæðis döglings/risaþins í Fossafjöllum.

Hann verður yfirleitt um 40 til 70 metra hár. Það eru tvö afbrigði, það stærra (coast grand fir), finnst vestur af Fossafjöllum (Cascade Mountains), og það lægra (interior grand fir), er aðallega austur af Fossafjöllum. Honum var fyrst lýst 1831 af David Douglas sem safnaði eintökum meðfram Columbia-fljóti í "Pacific Northwest".

Hann er náskyldur hvítþini. Börkurinn hefur verið notaður í lyf, og er vinsæll í Bandaríkjunum sem jólatré. Viðurinn flokkast sem "softwood", og hann kallast í timbursölu "hem fir". Hann er notaður í pappírsframleiðslu, sem og í byggingar; stoðir og gólf, þar sem hann er æskilegur vegna þess hvað hann klofnar og springur lítið.

Lýsing.

"Abies grandis" er stórt sígrænt tré að 40 til 70 metra hátt (í undantekningar tilfellum 100 m.) og með stofnþvermál að 2 metrum. Barrið er nálarlaga, flatt, 3 til 6 sm langt, 2 mm breitt og 0.5 mm þykkt, gljáandi dökkgrænt að ofan, og með tvær grænhvítar loftaugarásir að neðan, og aðeins sýlt í endann. Barrið liggur í spíral eftir sprotanum, en með hvert breytilega undið svo þau liggja meir eða minna flatt út frá sprotanum. Könglarnir eru 6 til 12 sm langir og 3.5 til 4.5 sm breiðir, með um 100 til 150 köngulskeljum; hreisturblöðkurnar eru stuttar og faldar í lokuðum könglinum.

Mismunandi lengd á barrinu, en allt flatt út frá sprotunum, er hentugt til greiningar á þessari tegund. Vængjuð fræin losna þegar könglarnir sundrast við þroska um 6 mánuðum eftir frjóvgun.

Afbrigði.

Það eru tvö afbrigði, hugsanlega undirtegundir þó að þau séu ekki enn tilkynnt sem slík:

Stórþinur er náskyldur hvítþini, sérstaklega er innlandsafbrigðið "idahoensis" líkt vestrænum afbrigðum hvítþins frá vestur Oregon og Kaliforníu, og renna þau saman þar sem þau mætast í Fossafjöllunum í mið Oregon.

Nytjar.

Innri börkur stórþins var notaður af sumum ættbálkum sléttiíndíána í meðferð á kvefi og hita. Barrið er með þægilegan sítrusilm, og er stundum notað í jólaskreytingar í Bandaríkjunum, og er tréð líka notað sem jólatré.

Stundum er honum plantað sem prýðistré í stórum almenningsgörðum.

Timbur.

Timbrið er kvoðulaust og fíngert. Í Norður Amerískum timburiðnaði er það oft kallað "hem fir", en "hem fir" er nær yfir áþekkar gerðir af timbri (ekki endilega skyldar tegundir), svo sem: Abies magnifica, Abies nobilis, Abies amabilis, Abies concolor, og "Tsuga heterophylla". Það gengur líka undir nafninu "white fir" timbur, en það er regnhlífarheiti yfir: "Abies amabilis", "Abies concolor", og "Abies magnifica".

Sem "hem fir", er bolurinn á stórþini áþekkur dögling, lerki, greni og furu að styrkleika. Að undanteknum döglingi og lerki, er "hem fir" stífni ("modulus of elasticity value" eða MOE eða E) gólfefnum meiri en í flestum öðrum tegundasamsetningum. Margir smiðir kjósa "hem fir" fram yfir aðrar tegundir vegna getu til að halda nöglum og skrúfum án þess að springa, auk þess að flísast lítið við sögun.
Milton Obote

Milton Obote (28. desember 1925 – 10. október 2005) var stjórnmálamaður frá Úganda. Hann var forsætisráðherra frá því landið fékk sjálfstæði frá Bretum 1962 til 1966 þegar hann skipaði sjálfan sig forseta. Fyrri forseti, Edward Mutesa, flúði til Bretlands. Obote afnam stjórnarskrána og breytti stjórnarfari í forsetaræði. Fyrrum samherji hans, herforinginn Idi Amin, framdi valdarán þegar hann var á ráðstefnu í Singapúr árið 1971. Obote fékk hæli í Tansaníu. Hann komst aftur til valda eftir að Tansaníuher steypti Idi Amin af stóli árið 1980. Flokkur Obotes sigraði kosningar sem fylgdu í kjölfarið en ásakanir um kosningasvindl leiddu til skæruhernaðar stjórnarandstæðinga undir forystu Yoweri Museveni. Árið 1985 var Obote aftur steypt af stóli af herforingjum sínum og eftir nokkurra mánaða átök náði Museveni völdum. Amnesty International áætlaði í júlí 1985 að stjórn Obotes bæri ábyrgð á dauða yfir 300.000 almennra borgara í Úganda.

Eftir valdaránið flúði Obote til Tansaníu og þaðan til Sambíu. Hann lést á sjúkrahúsi í Jóhannesarborg.
Abies × umbellata

Abies × umbellata er annaðhvort blendingur á milli vætuþins ("A. firma") og japansþins ("A. homolepis"), eða undirtegund af japansþin: Abies homolepis var. umbellata. Enn sem komið er er það alveg óvíst.
Ljóslestur

Ljóslestur (eða ljóskennsl) er tækni sem notuð er til að færa ritað mál af pappír yfir á stafrænt form (e. Optical Character Recognition, OCR).

Fyrst er blaðið skannað og fæst þá stafræn útgáfa af því. Að því loknu er hægt að ljóslesa textann, sérútbúið forrit skoðar myndina og greinir mynstur sem það telur vera bókstafi. Forritið skrifar textann svo í skrá eftir óskum notandans.

Gæði.

Ljóslestur hefur náð góðum árangri með prentaðan texta en á talsvert í land með að geta gert handskrifuðum texta góð skil.

Góður árangur er talinn vera 99% nákvæmni. Það þýðir að einungis einn af hverjum hundrað bókstöfum sé rangur. Þetta þýðir þó að talsvert af villum er í stafræna textanum. Íslenskir textar sem eru ljóslesnir lenda oft í því að forritin rugli stundum saman "ö" og "ð", "þ" og "p" skiptast á sætum og fleira.

Oft eru búnar til þjálfunarskrár fyrir forritin. Þá er farið handvirkt í gegnum nokkrar blaðsíður og forritið tilgreinir hvaða stafir það er ekki 100% öruggt á og biður notandann að staðfesta réttan staf. Þrátt fyrir þjálfunarskrárnar næst aldrei meira en 99% öryggi nema textinn sé þeim mun einfaldari og geysivel varðveittur á pappírnum.

Gæði ljóslesturs fara jafnt eftir gæðum ritsins sem skannað er, gæðum skönnuðu myndarinnar, forriti sem notað er og þjálfunarskrám.

Forrit.

Eitt forrit hefur yfirburðastöðu á markaðnum, ABBYY FineReader sem er ættað frá Rússlandi.

Til eru nokkur ókeypis forrit en ekkert þeirra hefur enn sem komið er viðunandi íslenskustuðning til að nýtast hér á landi.

Ljóslestur á Íslandi.

Íslandspóstur notar ljóslestur til að flokka bréfapóst sem er með prentaða utanáskrift eftir póstnúmerum. Vélin sem notuð er við flokkunina getur þó ekki lesið allar leturgerðir eða feitletur svo eitthvað sé nefnt.

Landsbókasafn Íslands-Háskólabókasafn er einnig einn stærsti íslenski aðilinn sem notar ljóslestur. Það notar hann einkum til að gera blöð og tímarit leitarhæf á Tímarit.is.

Ljóslestur erlendis.

Ljóslestur á rætur sínar að rekja aftur til 1950 þegar David Shepard hóf smíði á vél til þess að breyta prentuðum boðum yfir í tölvutæk gögn.

Í dag er ljóslestur í gríðarlegri notkun um allan heim, einkum í fjármáladeildum fyrirtækja þar sem reikningar eru ljóslesnir og geymdir í stafrænu formi.

Tengt efni.

Distributed Proofreaders nýtir sér ljóslestur í vinnu sinni við að koma bókum og ritum á stafrænt form fyrir Project Gutenberg. Þar sem nákvæmnin verður sjaldnast meiri en 99% sjá notendur Distributed Proofreaders um prófarkalestur á textanum svo hann verði boðlegur til birtingar.
Abies gamblei

Abies gamblei er sígrænt tré af þallarætt. Hann hefur löngum verið talinn til A. pindrow, en nýrri rannsóknir gefa skýrt til kynna að þetta eru aðskildar tegundir.
Breski herinn

Breski herinn er her Bretlands. Herinn fæst við landvarnir Bretlands, í hjálendum og krúnunýlendum. Hann tekur einnig þátt í verkefnum sem varða hagsmuni Breta um allan heim, er þátttakandi í friðargæslusveitum og neyðaraðstoð. Herinn varð til þegar Englandsher og Skotlandsher voru sameinaðir árið 1707. Breski herinn hefur verið þátttakandi í mörgum stórstyrjöldum eins og Sjö ára stríðinu, Napóleonsstyrjöldunum, Krímstríðinu og Fyrri og Síðari heimsstyrjöld. Breski herinn átti stóran þátt í því að skapa og viðhalda stórveldisstöðu Breska heimsveldisins.

Helstu deildir breska hersins eru Konunglegi breski flotinn, Konunglega breska landgönguliðið, Konunglegi breski flugherinn og Breski landherinn. Æðsti yfirmaður hersins er Elísabet 2. Bretadrottning en breska þingið tryggir áframhaldandi starfsemi hersins með því að samþykkja Lög um breska herinn á fimm ára fresti, í samræmi við réttindaskrá frá 1689. Breski herinn heyrir undir varnarmálaráðuneyti Bretlands.

Bretland er eitt af fimm viðurkenndum kjarnorkuveldum heimsins, en fyrstu kjarnavopnatilraunir landsins fóru fram árið 1952. Landið er einn af stofnaðilum NATO og aðili að Varnarsamstarfi fimm ríkja ásamt Ástralíu, Nýja Sjálandi, Singapúr og Malasíu. Breski herinn er með herstöðvar á Ascension-eyju, Barein, Belís, Bermúda, Bresku Indlandshafseyjum, Brúnei, Falklandseyjum, Gíbraltar, Kanada, Katar, Kenýa, Kýpur, Nepal, Singapúr og í Þýskalandi.
Severn

Severn er á í Bretlandi sem rennur út í Bristolflóa. Hún á upptök sín m.a. í fjöllum Wales. Severn er vatnsmesta fljót Englands með 107 rúmmetra meðalrennsli á sekúndu en það er álíka og rennsli Héraðsvatna í Skagafirði. Flóð geta komið í ána í vorleysingum og voru þar mikil flóð árin 2007, 1947.og 2020. Árið 2007 þá náði vatnshæð árinnar náði 10,4 m í Gloucester en þar miða flóðvarnir við 10,7 m.
Lucasfilm

Lucasfilm er bandarískt kvikmynda- og sjónvarpsframleiðslufyrirtæki stofnað af George Lucas árið 1971. Höfuðstöðvar fyrirtækisins eru í Letterman Digital Arts Center í San Francisco, Kaliforníu. Þekktustu kvikmyndasyrpur sem fyrirtækið hefur framleitt eru "Star Wars" og "Indiana Jones". Árið 2012 keypti Walt Disney Company Lucasfilm fyrir 4,06 milljarða dala.

Pixar var áður tölvudeild fyrirtækisins en var seld Steve Jobs árið 1986. THX, sem framleiðir hljóðkerfi fyrir kvikmyndahús, var stofnað innan Lucasfilm vegna sýninga á þriðju "Star Wars"-myndinni 1983. Það var selt árið 2001.
Listi yfir Lepidoptera sem nærast á Populus

Aspir, "Populus" spp., eru fæða lirfa fjölda tegunda Lepidoptera:

Monophagous.

Tegundir sem nærast eingöngu á "Populus" -

Polyphagous.

Tegundir sem nærast "Populus" og öðrum plöntum
Populus lasiocarpa

Populus lasiocarpa er lauftré sem var fyrst lýst af Daniel Oliver. "Populus lasiocarpa" er í Víðiætt. Auk aðaltegundarinnar finnst undirtegundin "P. l. longiamenta".
Magnús Einarsson á Tjörn

Sr. Magnús Einarsson á Tjörn. Hann var fæddur í Nesi í Eyjafirði 13. júlí 1734 en lést á Tjörn í Svarfaðardal 29. nóvember 1794. Foreldrar hans voru Einar Jónsson, síðast spítalahaldari á Möðrufelli, og fyrri kona hans, Guðrún Magnúsdóttir frá Saurbæ í Hörgárdal. Magnús „lærði undir skóla hjá Þórarni sýslumanni Jónssyni á Grund í Eyjafirði og varð síðan stúdent úr Hólaskóla 1759. Hann vígðist að Stærra Árskógi 1763, síðan að Upsum 1765 og að Tjörn í Svarfaðardal árið 1769. Tjörn hélt hann til æviloka og er jafnan kenndur við þann bæ. . Magnús þótti mikið gáfumenni, andríkur kennimaður, orti mikið en var jafnan sárafátækur. Magnús var á Tjörn þegar Skaftáreldar og móðuharðindin geisuðu og varð þá að þiggja gjafakorn sér til lífsbjargar eins og fátækustu bændurnir í sveitinni. Eftir hann er mikið efni til, bæði bundið mál og óbundið, mest óprentað. Hann var einnig skrifari góður og skrifaði upp fornar sögur m.a. Njálu. Ýmsar sögur eru til af Magnúsi í þjóðsagnasöfnum og þáttum og þar kemur í ljós að hann var ákvæðaskáld, kunni galdur og var í samskiptum við bæði drauga og huldufólk.

Staka eftir Sr. Magnús, kveðin á leið frá Urðum að Tjörn er draugalegt rökkrið tók að síga á:

Magnús var tvíkvæntur. Fyrri kona hans var Soffía Björnsdóttir frá Vindheimum á Þelamörk. Þau eignuðust sex börn sem upp komust og getur fjöldi Svarfdælinga rakið ættir sínar til þeirra hjóna. Soffía andaðist 1787. Seinni kona Magnúsar var Guðrún Höskuldsdóttir frá Karlsá á Upsaströnd. Þau eignuðust eina dóttur sem seinna varð húsfreyja á Ingvörum, næsta bæ við Tjörn.

Þegar sr. Magnús lést kvað sr. Jón Þorláksson á Bægisá þessi stuttu og gagnorðu eftirmæli:

Heimildir